Kolisi stap met groot toekenning wegSiya Kolisi is SA Rugby se speler van die jaar. Foto: Rodger Bosch/AFP. Die Springbokflank Siya Kolisi is Donderdagoggend as SA Rugby se speler van die jaar aangewys. Die Bok-kaptein was in ’n titaniese stryd met onder meer die slot Eben Etzebeth vir die gesogte prys gewikkel. Maar die 30-jarige losvoorspeler het uiteindelik die eerste Springbok-kaptein (sedert Jean de Villiers in 2013) geword om die toekenning in ontvangs te neem. “Dit was om verskeie redes waarskynlik die Springbokke se taaiste seisoen nóg en Siya het beslis van voor gelei,” het Mark Alexander, president van SA Rugby, gesê. “Hy was goed deur die afrigters en sy spanmaats ondersteun en hy het ware leierskap onder moeilike omstandighede getoon. Hy het al beter begin speel soos wat die jaar gevorder het en hy is uiteindelik saam met Makazole Mapimpi, Lukhanyo Am, Eben Etzebeth en Malcolm Marx in Wêreldrugby se droomspan vir 2021 opgeneem.” Die Springbokke het agt van hul 13 toetse in 2021 gewen en Kolisi het met elke toets die span op die veld gelei. Die Suid-Afrikaners het onder meer met die Britse en Ierse Leeus klaargespeel, terwyl hulle met ’n heldhaftige vertoning vir Nieu-Seeland in Queensland geklop het. Die opwindende Aphelele Fassi – wat maar min speelkans in die Springboktrui gekry het – is as die jong speler van die jaar aangewys. “Aphelele se ster begin al helderder te skyn en ons het gesien waartoe hy in staat is.” Jake White. Foto: GB Jordaan. Hoewel die Springbokke die toekenning as die span van die jaar ontvang het, is die Bulls ook vir hul uitstekende seisoen beloon. Die Pretorianers was verlede jaar so te sê onstuitbaar teen plaaslike teenstanders en die trofeekas op Loftus Versfeld het uit sy nate gebars. Jake White is as die afrigter van die jaar gekies, terwyl die sterk Elrigh Louw die beste in die Curriebeker se Premierliga is. Speler van die jaar: Siya Kolisi Jong speler van die jaar: Aphelele Fassi Vrouespeler van die jaar: Lusanda Dumke Sewesspeler van die jaar: Ronald Brown Junior Springbokspeler van die jaar: Henco van Wyk Span van die jaar: Springbokke Afrigter van die jaar: Jake White (Bulls) Curriebekerspeler (Premierliga) van die jaar: Elrigh Louw Curriebekerspeler (Eerste Liga) van die jaar: Dylan Maart Toetsdrie van die jaar: Cheslin Kolbe se poging in die derde toets teen die Britse en Ierse Leeus. Skeidsregter van die jaar: Aimee Barrett-Theron. ???????? Ladies and gentlemen, your SA Rugby Player of the Year for 2021 is none other than our Springbok captain, @SiyaKolisi, who led by example and is the only player to feature in all 13 Tests last year. Siyavuyisana nawe Siya! #SARugbyAwards #StrongerTogether #StrongerForever pic.twitter.com/q0VtoKQO8E — Springboks (@Springboks) January 27, 2022